Il-Kunsill aġġorna r-regoli tas-suq intern għal tagħmir protettiv personali, apparat tal-gass u trasport bil-kejbil biex itejjeb is-sikurezza tal-konsumatur u jiżgura kompetizzjoni ġusta bejn il-kumpaniji. Ir-regoli l-ġodda ser itejbu wkoll is-sorveljanza tas-suq minn awtoritajiet pubbliċi mingħajr ma jiġu imposti piżijiet bla bżonn jew spejjeż addizzjonali fuq l-industrija. L-adozzjoni finali tat-tliet regolamenti mill-Kunsill fit-12 ta' Frar 2016 ser issir wara li ntlaħaq qbil fl-ewwel qari bejn il-Kunsill u l-Parlament Ewropew f'Ottubru 2015. Ir-regolamenti ser jiġu ppubblikati fil-Ġurnal Uffiċjali tal-UE. Tagħmir personali protettiv It-tagħmir personali protettiv joffri protezzjoni kontra kull tip ta' periklu (eż. sħana, fjammi, sustanzi kimiċi, partiċelli li jtiru, xokkijiet mekkaniċi, eċċ) f'firxa ta' ambjenti differenti, sew jekk id-dar, fuq ix-xogħol jew f'ambjent sportiv. Xi eżempji jinkludu: protezzjoni għar-ras/il-widnejn/l-għajnejn (elmi, earmuffs, nuċċalijiet), protezzjoni għan-nifs (maskri kontra l-gass u t-trab), protezzjoni għall-ġisem (ilbies li jipprovdi protezzjoni kontra sustanzi kimiċi, ilbies għall-motoċiklisti u ġkieket b'viżibilità għolja), protezzjoni għall-idejn/ir-riġlejn/is-saqajn (ingwanti tal-ġardinaġġ, kuxxinetti għall-irkopptejn, żraben ta' sikurezza). L-ingwanti għall-forn huma inklużi fl-ambitu tar-regolament il-ġdid; iżda l-ingwanti għall-ħasil tal-platti għall-użu domestiku mhumiex koperti. Ir-regolament il-ġdid jaġġorna r-regoli eżistenti fid-direttiva 89/686/KEE. Ir-regoli l-ġodda japplikaw għal kull oġġett individwali maħsub li għall-ewwel darba jitqiegħed fis-suq tal-UE u/jew jitqiegħed fis-servizz hemmhekk. Jistipulaw ir-rekwiżiti tas-saħħa u s-sikurezza u jistabbilixxu l-proċeduri ta' valutazzjoni tal-konformità li għandhom jiġu osservati mill-manifatturi. Dawn il-proċeduri huma marbuta mal-livell ta' riskju involut. It-"tikketta CE" titqiegħed fuq prodotti li jkunu konformi mar-rekwiżiti tas-saħħa u s-sikurezza. Apparat tal-gass L-għan tar-regolament il-ġdid huwa li jiżgura li l-apparat tal-gass u l-aċċessorji tiegħu josservaw rekwiżiti għall-UE kollha biex ikun hemm livell għoli ta' protezzjoni tas-saħħa u s-sikurezza ta' persuni, annimali domestiċi u proprjetà, kif ukoll isir użu sensibbli tal-enerġija. Apparat tipiku li juża fjuwils gassużi jinkludi bojlers, kukers tal-gass/fran/barbikjus u apparat tal-gass għat-tisħin ta' barra. Skont ir-regolament il-ġdid, l-apparat tal-gass u l-aċċessorji tiegħu ser jirċievu dikjarazzjoni ta' prestazzjoni standard tal-UE biex jintwera li dawn jissodisfaw sett wieħed ta' rekwiżiti. Ir-regolament jaġġorna r-regoli eżistenti fid-Direttiva rigward Tagħmir li juża l-Gass (2009/142/KE). Dawn japplikaw għal tagħmir maħsub li jitqiegħed fis-suq tal-UE u/jew li jitqiegħed fis-servizz għall-ewwel darba. Installazzjonijiet ta' trasport bil-kejbil It-tipi ewlenin ta' installazzjonijiet ta' trasport bil-kejbil huma l-funikulari, il-gondoli, is-siġġuvija, it-trammijiet tal-ajru, il-funitels, id-drag lifts u installazzjonijiet ikkombinati magħmula minn diversi tipi ta' trasport bil-kejbil. It-trazzjoni b'kejbil u l-funzjoni tat-trasport tal-passiġġieri huma l-kriterji prinċipali li jistabbilixxu l-ambitu tad-Direttiva 2000/9/KE, li tapplika għal installazzjonijiet mibnija u imqiegħda fis-servizz mit-3 ta' Mejju 2004 'l quddiem. Ir-regolament il-ġdid jissostitwixxi d-Direttiva 2000/9/KE, li diġà ttrattat rekwiżiti tas-sikurezza, ambjentali u dawk ta' konformità mas-suq, u ser jipprovdi aktar konsistenza tar-regoli madwar l-UE. L-installazzjonijiet ta' trasport bil-kejbil huma prodotti uniċi adattati għal kondizzjonijiet lokali u marbuta ma' infrastruttura fissa u makkinarju mobbli. Il-komponenti ta' sikurezza u s-sottosistemi huma soġġetti għar-regoli dwar il-moviment liberu tal-merkanzija u għall-valutazzjoni tal-konformità u għad-Dikjarazzjoni ta' Konformità. Regolament dwar tagħmir ta' protezzjoni personali Regolament dwar tagħmir ta' protezzjoni personali - dikjarazzjonijiet mill-Kummissjoni u r-Renju Unit Regolament dwar tagħmir li jaħraq karburanti gassużi Regolament dwar tagħmir li jaħraq karburanti gassużi - dikjarazzjoni mill-Kummissjoni Regolament dwar l-installazzjonijiet tal-funikular Regolament dwar l-installazzjonijiet tal-funikular - dikjarazzjoni mill-Kummissjoni Ara l-paġna tal-laqgħa